‹‹በመጥፎ ሥራው መሰቀል ያለበት ኃላፊ ካለ ይሰቀል›› 
አቶ ጌታቸው ረዳ፣ የመንግሥት ኮሙዩኒኬሽን ጉዳዮች ጽሕፈት ቤት ኃላፊ ሚኒስትርበቅርቡ የመንግሥት ኮሙዩኒኬሽን ጉዳዮች ኃላፊ ሚኒስትር ሆነው የተሾሙት አቶ ጌታቸው ረዳ፣ ባለፈው ሰኞ ኅዳር 6 ቀን 2008 ዓ.ም. ለመጀመሪያ ጊዜ በወቅታዊ ጉዳዮች ላይ ጋዜጣዊ መግለጫ ሰጥተዋል፡፡ ከጋዜጠኞችም ለቀረቡላቸው በርከት ያሉ ጥያቄዎች ምላሽ ሰጥተዋል፡፡ በተለይ በቅርቡ መልካም አስተዳደርን በተመለከተ የመንግሥት ከፍተኛ ባለሥልጣናት ያደረጉት ውይይት ‹‹የአቅጣጫ ማስቀየሻ ነው? ወይስ ወደ ተግባር ይገባል?›› ተብሎ ለቀረበላቸው ጥያቄ ሲመልሱ፣ ጉዳዩ የሞት ሽረት መሆኑን አመላክተው፣ ‹‹የመፈክር ጨዋታ ውስጥ ገብተን ነገሩን እየረሳን ሕዝቡን አናበሳጭም፡፡ በመጥፎ ሥራ መጠየቅ ያለበት ኃላፊ ካለ ይጠየቅ፡፡ መሰቀልም ያለበት የሚገባው እሱ ከሆነ ይሰቀል፤›› በማለት መንግሥት ዕርምጃ ለመውሰድ መቁረጡን ተናግረዋል፡፡ 